ธปท.ชี้กรุงไทยขึ้นดอกฝากสูง 4% ยังไม่ใช่สัญญาณดอกเบี้ยขาขึ้น
นายบัณฑิต นิจถาวร รองผู้ว่าการ ด้านเสถียรภาพการเงิน ธนาคารแห่งประเทศไทย(ธปท.) เปิดเผยว่า การปรับขึ้นอัตราดอกเบี้ยเงินฝากของธนาคารพาณิชย์ในช่วงนี้ ยังไม่ใช่สัญญาณดอกเบี้ยขาขึ้น เป็นเพียงภาพสะท้อนการเริ่มเตรียมสภาพคล่องของธนาคารพาณิชย์แต่ละแห่ง เพื่อให้เพียงพอต่อการแข่งขันกันปล่อยสินเชื่อในปีหน้า ที่สินเชื่อน่าจะขยายตัวได้มากขึ้น ตามการฟื้นตัวของเศรษฐกิจเท่านั้น
10 ธ.ค. 2552

นายบัณฑิต นิจถาวร รองผู้ว่าการ ด้านเสถียรภาพการเงิน ธนาคารแห่งประเทศไทย(ธปท.) เปิดเผยว่า การปรับขึ้นอัตราดอกเบี้ยเงินฝากของธนาคารพาณิชย์ในช่วงนี้ ยังไม่ใช่สัญญาณดอกเบี้ยขาขึ้น เป็นเพียงภาพสะท้อนการเริ่มเตรียมสภาพคล่องของธนาคารพาณิชย์แต่ละแห่ง เพื่อให้เพียงพอต่อการแข่งขันกันปล่อยสินเชื่อในปีหน้า ที่สินเชื่อน่าจะขยายตัวได้มากขึ้น ตามการฟื้นตัวของเศรษฐกิจเท่านั้น 
“การขึ้นดอกเบี้ยสูงระดับ 4% ไม่น่าแปลกใจ ส่วนจะให้อัตราดอกเบี้ยเท่าไรก็ขึ้นอยู่กับแต่ละแบงก์เอง แต่ยังมองว่าไม่ใช่สัญญาณดอกเบี้ยขาขึ้น เพราะเป็นโปรแกรมระดมเงินแค่ช่วงสั้น” นายบัณฑิตกล่าว
ทั้งนี้ ก่อนหน้านี้ ธนาคารกรุงไทย ให้ดอกเบี้ยเงินฝากประจำ 3  เดือน ในอัตรา 4% สำหรับลูกค้าที่ฝากในช่วงวันที่ 16-18 ธ.ค.ปีนี้ โดยให้ฝากเงินต่ำสุด 5 หมื่นบาท แต่สูงสุดไม่เกิน 1 ล้านบาท ขณะที่ธนาคารกรุงศรีอยุธยา ให้ดอกเบี้ยลูกค้าเงินฝาก ที่ฝากทุกเดือนรับดอกเบี้ยเพิ่ม 0.5% สำหรับเงินฝาก 6 เดือน และฝากประจำ 24 เดือน สำหรับลูกค้าที่ฝากช่วงนี้ถึง 28 ก.พ.ปีหน้า